PNG Igat Niupla Cancer Hospital
Papua New Guinea bai long nambawan taim, opim wanpla nuipla cancer facility o hausik long treatim displa sik long Port Moresby General Hausik.
Displa facility em bai i opim dua blong en long treatim sik cancer long ol man meri na ol pikinini long yia 2023, wantem bikpla as tingting long daunim dai blong displa sik insait long kantri.
Chief Executive Officer blong Port Moresby General Hausik, Dr Paki Molumi, itok olsem oli nau stap long namba two phase blong buildim displa hausik na emi hamamas long lukim olsem wantem bikpla moni halivim ikam long gavman, ol cancer patient iken nau kisim halivim insait long kantri long sait blong treatment.
Tasol igat sampla ol siklain blong cancer, husait i sore, liklik olsem displa hausik bai i op taim, oli lusim planti ol siklain blong cancer pinis.
Papua New Guinea em i wanpla kantri insait long Pacific Region, we igat bikpla namba blong ol man meri na yangpla husait i wok long dai long sik cancer long wanwan yia.
Wanpla long ol displa cancer sik em cervical cancer, we ol savelain i tok emi save kilim 650pla meri long wanwan yia na 1077 lain em oli save painim displa sik long ol long wanwan yia.
Dr Molumi itok olsem bipo hausik isave lukim dai long ol sik olsem sik suka na TB, tasol nau, cancer emi inau winim displa tupla sik.
Em tok oli nau painim cancer insait long planti long ol lain husait isave kamap long hausik.
Gavman blong PNG igivim pinis K23 million pinis long halivim long displa hausik, insait long committment blong en long mak blong K50m insait long budget blong 2021 na oli tingting long pinis wok bipo long September blong 2023.
Dr Molumi itok olsem displa hausik bai i lukluk moa long treatment blong radio therapy o masin we i ken traim long daunim sik cancer long body blong ol man meri.
Long wankain taim, hausik tu i salim ol local dokta igo ovasis long kisim lainim long wok insait long displa nuipla cancer hausik.
Sandra Gareitz, em blong Bougainville na Solomon Islands na emi wanpla mama husait ibin pait agensim sik blong breast cancer stage 3 taim emi bin yangpla yet ikam inap long nau.
Em tok displa nuipla facility we gavman inau putim moni long en, bai i halivim turu ol patients olsem em, husait i no nid long go ovasis long kisim kain halivim.
Tasol em wari liklik olsem displa hausik, i sapos long sanap long taim yet......long wanem PNG i lusim planti long ol lain, husait ibin nidim kain medical facility.
eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn